b'\n_START_ARTICLE_\nPikriinihappo\n_START_SECTION_\nHistoria\n_START_PARAGRAPH_\nPikriinihappo mainittiin ensimm\xc3\xa4isen kerran Johann Rudolf Glauberin alkemiaa k\xc3\xa4sitelleiss\xc3\xa4 kirjoituksissa vuonna 1742. Sen valmistaminen fenolia nitraamalla onnistui ensi kerran vuonna 1841. Pikriinihappo oli ensimm\xc3\xa4inen suuritehoinen r\xc3\xa4j\xc3\xa4hdysaine, joka sopi tykinkranaattien t\xc3\xa4ytteeksi, sill\xc3\xa4 se kesti laukaisutapahtuman iskun. Pikriinihapon ja nitroselluloosan seos suhteessa 70/30 otettiin k\xc3\xa4ytt\xc3\xb6\xc3\xb6n Ranskan armeijassa 1887 nimell\xc3\xa4 meliniitti (ransk. m\xc3\xa9linite). My\xc3\xb6hemm\xc3\xa4t meliniitti-nimell\xc3\xa4 tunnetut aineet olivat joko raakaa pikriinihappoa tai pikriinihapposeoksia, joissa oli pieni\xc3\xa4 m\xc3\xa4\xc3\xa4ri\xc3\xa4 muita aromaattisia nitroyhdisteit\xc3\xa4. Lis\xc3\xa4\xc3\xa4m\xc3\xa4ll\xc3\xa4 pikriinihappoon aromaattisia nitroyhdisteit\xc3\xa4 sen sulamisl\xc3\xa4mp\xc3\xb6tila saatiin laskemaan, mik\xc3\xa4 mahdollisti pikriinihapon valamisen. 1800-luvun lopulla useimmat armeijat ottivat pikriinihapon tai sen seokset k\xc3\xa4ytt\xc3\xb6\xc3\xb6n ensisijaisena r\xc3\xa4j\xc3\xa4hdysaineenaan. Pikriinihappo kuitenkin muodostaa metallin kanssa kosketuksiin p\xc3\xa4\xc3\xa4stess\xc3\xa4\xc3\xa4n pikraatteja, jotka ovat eritt\xc3\xa4in iskuherkki\xc3\xa4. T\xc3\xa4st\xc3\xa4 syyst\xc3\xa4 sen k\xc3\xa4ytt\xc3\xb6 ammust\xc3\xa4ytteen\xc3\xa4 oli vaarallista. Se korvattiin p\xc3\xa4\xc3\xa4osin TNT:ll\xc3\xa4 vuodesta 1902 alkaen, mutta pikriinihappot\xc3\xa4ytteisi\xc3\xa4 ampumatarvikkeita oli k\xc3\xa4yt\xc3\xb6ss\xc3\xa4 viel\xc3\xa4 toisessa maailmansodassa. Halifaxin r\xc3\xa4j\xc3\xa4hdysonnettomuus osoitti sen iskuherkkyyden._NEWLINE_Pikriinihappo liukenee hyvin asetoniin, etanoliin, metanoliin ja bentseeniin sek\xc3\xa4 kohtalaisesti veteen. Yhdiste r\xc3\xa4j\xc3\xa4ht\xc3\xa4\xc3\xa4 yli 300 \xc2\xb0C:n l\xc3\xa4mp\xc3\xb6tilassa. Pikriinihapon ollessa kosketuksessa betonin kanssa siit\xc3\xa4 voi muodostua r\xc3\xa4j\xc3\xa4hdysherkk\xc3\xa4\xc3\xa4 kalsiumpikraattia._NEWLINE_Aineenvaihdunnassa pikriinihapon nitroryhm\xc3\xa4t (-NO\xe2\x82\x82) muuttuvat amiineiksi. Pikriinihapon puoliintumisaika veress\xc3\xa4 on noin 13,4 tuntia ja noin 60\xc2\xa0% erittyy kokeellisesti virtsaan muuttumattomana.'